Document ID: 32009D0753

KOMMISSIONENS BESLUTNING
af 12. oktober 2009
om ændring af beslutning 2006/1013/EF om indrømmelse af en undtagelse, Tyskland har anmodet om, i henhold til Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget
(meddelt under nummer K(2009) 7703)
(Kun den tyske udgave er autentisk)
(2009/753/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/676/EØF af 12. december 1991 om beskyttelse af vand mod forurening forårsaget af nitrater, der stammer fra landbruget (1), særlig bilag III, stk. 2, tredje afsnit, og
ud fra følgende betragtninger:
(1)
Hvis den mængde husdyrgødning, som en medlemsstat har til hensigt at tilføre pr. hektar om året, adskiller sig fra den mængde, der er anført i bilag III, stk. 2, andet afsnit, første punktum, og i dettes litra a) til direktiv 91/676/EØF, skal den pågældende mængde fastsættes således, at den ikke hindrer opfyldelsen af de formål, der er angivet i samme direktivs artikel 1, og der skal ligge objektive kriterier til grund herfor, f.eks - som i det foreliggende tilfælde - lang vækstsæson og afgrøder, der optager meget kvælstof.
(2)
Den 22. december 2006 vedtog Kommissionen beslutning 2006/1013/EF (2), hvori den tillod tilførsel af husdyrgødning svarende til højst 230 kg kvælstof pr. hektar om året på bestemte bedrifters intensive græsarealer inden for rammerne af det tyske handlingsprogram for årene 2006-2009. Tilførslen af kvælstof fra husdyrgødning på disse bedrifters arealer med markafgrøder må dog ikke blive større end 170 kg kvælstof pr. hektar om året.
(3)
Tyskland anmodede om forlængelse af undtagelsen den 20. februar 2009.
(4)
Baseret på ansøgningerne for perioden 2007-2008 anslås det, at omkring 700 bedrifter vil anmode om en undtagelse svarende til 16 000 ha arealer i regionerne Niedersachsen, Nordrhein-Westfalen, Baden-Württemberg og Bayern.
(5)
Den tyske lovgivning, der gennemfører direktiv 91/676/EØF, anses for at være i overensstemmelse med direktivet, og bestemmelserne heri gælder ligeledes undtagelsen.
(6)
Tyskland gennemfører i overensstemmelse med artikel 3, stk. 5, i direktiv 91/676/EØF et handlingsprogram på hele sit nationale område. Handlingsprogrammet for perioden 2010-2013 indgår i »Düngeverordnung« af 10. januar 2006, senest ændret den 6. februar 2009.
(7)
Vandkvalitetsdata, som Tyskland har indsendt sammen med den fjerde rapport om gennemførelsen af nitratdirektivet 2004-2007 og sammen med anmodningen om undtagelse, viser ved 85 % af målestationerne, at nitratkoncentrationen i overfladevand er faldet i forhold til perioden 1991-1994, og ved 10 % af stationerne, at den er stabil. For grundvandets vedkommende viser data fra det specifikke nitratovervågningsnet for landbruget, at koncentrationerne er faldende ved 55 % af målestationerne og stabile ved omkring 19 % af dem sammenlignet med perioden 1991-1994. Analyse af data i de områder, der omfattes af undtagelsen, viser ingen betydelig stigning i nitratkoncentrationerne.
(8)
Kvælstofoverskuddet faldt fra 120 kg kvælstof pr. hektar i perioden 1991-1993 til 94 kg kvælstof pr. hektar i 2007. Anvendelsen af kvælstof fra husdyrgødning faldt i samme periode fra 88 kg kvælstof pr. hektar til 76 kg kvælstof pr. hektar.
(9)
Det fremgår af den dokumentation, som Tyskland har forelagt, at den foreslåede mængde på 230 kg kvælstof pr. hektar om året fra husdyrgødning er begrundet for intensive græsarealer ud fra objektive kriterier som f.eks. lange vækstsæsoner og afgrøder, der optager meget kvælstof.
(10)
Efter at Kommissionen har gennemgået anmodningen, er den i lyset af erfaringerne med undtagelsen i beslutning 2006/1013/EF af den opfattelse, at forlængelsen af undtagelsen ikke vil være til hinder for, at målene i direktiv 91/676/EØF kan nås, forudsat at de samme strenge betingelser som i beslutning 2006/1013/EF opfyldes.
(11)
Beslutning 2006/1013/EF udløber den 31. december 2009. For at sikre, at de pågældende landbrugere fortsat kan benytte undtagelsen, bør dens gyldighedsperiode forlænges.
(12)
Foranstaltningerne i denne beslutning er i overensstemmelse med udtalelse fra Nitratkomitéen, der er nedsat ved artikel 9 i direktiv 91/676/EØF -
VEDTAGET FØLGENDE BESLUTNING:
Artikel 1
Artikel 11 i beslutning 2006/1013/EF affattes således:
»Artikel 11
Anvendelse
Denne beslutning anvendes indtil den 31. december 2013 inden for rammerne af det tyske handlingsprogram (Düngeverordnung af 10.1.2006).«
Artikel 2
Denne beslutning er rettet til Forbundsrepublikken Tyskland.
Udfærdiget i Bruxelles, den 12. oktober 2009.

Labels: 18
15
1
20